Beidh clár speisialta ag RTÉ Raidió na Gaeltachta Dé Sathairn 31 Lúnasa beo ó thábhairne Pipers Corner ar Shráid Mhaoilbhríde i mBaile Átha Cliath agus cluiche ceannais peile na hÉireann ar an tairseach, agus ba mhaith leo cuireadh a thabhairt do lucht tacaíochta na Ríochta agus na hardchathrach a bheith ina dteannta don ócáid spraíúil seo.

Is é Dara Ó Cinnéide a chuirfidh an clár cainte agus ceoil i láthair, agus beidh dhá thicéad don chluiche ceannais aige le tabhairt uaidh le linn an chláir.

Mícheál ó Muircheartaigh

Caithfidh Dara agus a chomhluadar súil ar a bhfuil i ndán le linn deireadh seachtaine mór na peile, agus orthu siúd a bheidh i láthair beidh Mícheál Ó Muircheartaigh, Tomás Ó Sé, Tomás Ó Flatharta, Máire de Staic, Ciarán Ó Feinneadha agus Bláthnaid Ní Chofaigh, agus beidh ceol beo le Seán Potts agus Paddy Glackin, agus Paudie O'Connor agus Aoife Ní Chaoimh.

Ba cheart go mbeadh ócáid an-taitneamhach ann, agus tá fáilte roimh chách.

Craolfar Reacaireacht Cois Life beo ar RTÉ Raidió na Gaeltachta Dé Sathairn 31 Lúnasa 6.30 pm – 9 pm.